בכירי "מעריב" של נוחי דנקנר, ובראשם המנכ"ל טל רז והעורך ניר חפץ, השתכרו ב-2012 מיליוני שקלים, כולל בונוסים של מאות אלפי שקלים כל אחד, הפסידו מאות מיליונים ופיטרו מאות עובדים
עלות שכרו של ניר חפץ, עורך "מעריב" בתקופה שנוחי דנקנר היה בעל השליטה בעיתון, עמדה בשנת 2012 על מיליון ו-176 אלף שקל. כך עולה מהדו"ח השנתי שהגישה לבורסה חברת מעריב-החזקות בע"מ, הנמצאת בהקפאת הליכים. חפץ כיהן בתפקיד עד סוף אוקטובר 2012, ופרש מהחברה עם העברת הבעלות לשלמה בן-צבי. לפי דו"ח מעריב-החזקות, שכרו של חפץ עמד על 836 אלף שקל בשנת 2012, כלומר כ-84 אלף שקל בחודש. נוסף על כך קיבל 340 אלף שקל כמענק. סך העלות של חפץ, 1.176 מיליון שקל, גבוהה ב-100 אלף שקל מזו של קודמו בתפקיד, אבי משולם, בשנת 2011. לשם השוואה, עלות שכרו של העורך שקדם להם, יואב צור, עמדה בשנת 2010 על 873 אלף שקל. עלות שכרו של מנכ"ל מעריב הוצאת מודיעין, טל רז, עמדה בשנת 2012 על 1.372 מיליון שקל, והורכבה משכר של כמיליון שקל ומענק בסך 370 אלף שקל. כמו חפץ והבכירים האחרים שיוזכרו להלן, גם רז פרש מהחברה לפי תום 2012. עלות שכרו של טל פרס, סמנכ"ל הכספים בחברה, עמדה על 632 אלף שקל (כ-63 אלף שקל בחודש); עלות שכרה של תמר רגב, סמנכ"ל משאבי אנוש, עמדה על 599 אלף שקל (כ-60 אלף שקל בחודש); עלות שכרה של יפעת קרני, סמנכ"ל שיווק ופיתוח עסקי, עמדה על 594 אלף שקל (כ-60 אלף שקל בחודש). בדו"ח מוזכר כי החברה נקטה "במהלך השנה צמצום משמעותי בכוח האדם ביחידות שונות". ואכן, עוד לפני שהוצא צו הקפאת הליכים לחברה ירד מספר עובדיה מ-2,010 בתחילת 2012 ל-1,701. כלומר, כ-309 עובדים פוטרו עד שפנתה לבית-המשפט לצורך הקפאת ההליכים. עוד דיווחה החברה כי הפסידה בשנה החולפת 305 מיליון שקל, יותר מפי שלושה מההפסד בשנת 2011. עדכון, 28.3: נאמני חברת מעריב החזקות בע"מ הודיעו היום לבורסה כי לא כל הסכומים שנכללו בדו"ח השנתי אכן הועברו לידי נושאי המשרה. לפי ההבהרה שנשלחה לבורסה, בדו"ח "נכללו סכומים אשר לא שולמו לנושאי המשרה אלא אך ורק נתבעו על ידם במסגרת תביעות החוב שהוגשו לנאמנים. המדובר בין היתר בתביעות כספים בגין הודעה מוקדמת, מענק פרישה ופיצויי פיטורין".  לפי ההודעה סכומים אלה "נמצאים בבדיקה והכרעה של הנאמנים", אשר "טרם נתנו את הכרעתם בתביעות החוב הנ"ל".  רומן מכתבים: מסרים ששלח המנכ"ל טל רז לעובדי "מעריב". הקליקו להגדלה